Rīgā, 2024.gada 18.martā

Nīcas vidusskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Nīcas vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem” un “Kvalitatīvas mācības” kvalitātes līmenis ir “labi” un “Iekļaujoša vide” kvalitātes vērtējuma līmenis ir “ļoti labi”[[1]](#footnote-1), kas nozīmē, ka iekļaujošas vides nodrošināšana ir skolas stiprā puse:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Ļoti labi** |

Nīcas vidusskolas stiprā puse ir skolā izveidotā sistēma iekļaujošas izglītības nodrošināšanai, kas ikvienam skolēnam neatkarīgi no viņa spējām un talantiem nodrošina individualizētu izaugsmi. Tradīcijās izkopta audzināšanas kvalitāte ir skolas vērtība. Skola efektīvi veicina piederības un kopienas izjūtu, ko raksturo vienotas definētās vērtības un prasības attiecībā uz katra skolēna un pedagoga cieņpilnām attiecībām, vienlīdzību un integrāciju.

Nīcas vidusskolā tiek veidota mācīšanās kultūra, pedagogi ir atvērti inovācijām, dalās pieredzē, skolēni, skolotāji un skolas vadība individuāli un kopīgi mācās, lai sasniegtu savus un kopējos mērķus.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un valsts pārbaudes darbos. Tika secināts, ka pamatā vidējie sasniegumi ikdienas mācību procesā atbilst valsts pārbaudes darbos iegūtajiem rezultātiem – 9.klases centralizēto eksāmenu rezultāti atšķiras par 0,97%, salīdzinot ar vidējiem rādītājiem ikdienas mācību darbā, bet vidusskolā optimālā līmeņa un augstākā līmeņa centralizētajos eksāmenos rezultāti atšķiras par 14,95%. Lai sasniegtu augstākus rezultātus, akreditācijas ekspertu komisija ieteica skolai veidot pedagogiem vienotu izpratni par sasniedzamā rezultāta formulēšanu, iesaistot formulēšanā skolēnus, kā arī palielināt iekšējās diferenciācijas īpatsvaru, nodrošinot skolēniem dažāda sarežģītības līmeņa uzdevumus ikdienas mācību procesā.

Lai gan Nīcas vidusskolas direktores Lāsmas Petermanes profesionālā darbība šajā reizē netika vērtēta, akreditācijas ekspertu komisija novērtē direktores plašās zināšanas par audzināšanas, mācīšanas un mācīšanās jautājumiem, kā arī ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra izglītojamā izaugsmei.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 12 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)